Poliačik, Martin, poslanec NR SR (2015-11-11):
Ďakujem veľmi pekne, pán predsedajúci. Ja nadviažem na svoje vystúpenie v prvom čítaní k tomuto zákonu, nebudem sa mu venovať zo šírky, to nechám na Alojza. Zistíme, čo je pugl, určite sa dneska niečo dozvieme. Ja idem iba článku VIII a podávam pozmeňujúci návrh poslancov Národnej rady Slovenskej republiky Martina Poliačika a Jany Kiššovej k vládnemu návrhu zákona o jednotnom informačnom systéme v cestnej doprave a o zmene a doplnení niektorých zákonov. Ten pozmeňujúci návrh je jednoduchý, chrumkavý, maličký, ľahko odsúhlasiteľný a hovorí jedinú vec. Článok VIII sa vypúšťa. Nasledujúce články a primerane prečíslujú. Odôvodnenie je presne to, čo som hovoril v prvom čítaní. Neexistuje a takisto nie je dokladované zo strany ministerstva odôvodnenie na to, aby sme zavádzali zbytočnú satelitnú kontrolu lektorov a účastníkov autoškôl, takýto dôvod objektívne nie je. Som o tom presvedčený. A tým pádom jediné, čo tým dosiahneme, je, že autoškoly zdražejú pre všetkých, pre chudobných, pre bohatých, pre kohokoľvek, keď si zoberiete úplne jednoduchú logiku, že na každej učebni tam bude musieť byť čítačka čipových kariet, kde sa každý jeden študent zapíše, že vstupuje, zapíše, že vystupuje, keď na každom aute bude musieť byť čítačka čipových kariet, kde sa každý jeden študent aj lektor budú musieť zapísať, že vstupujú, že vystupujú, keď v každom jednom aute musí byť GPS modul, ktorý zas nie je až taký drahý, hej, to môže byť aplikácia v telefóne, v zásade. Musí byť zároveň nejaký softvér, ktorý archivuje a uchováva trasy týchto áut. Toto všetko stojí peniaze. A tie peniaze, vážení, zaplatíme my, naše deti, naši kamaráti, vaše vnúčence ich zaplatia. Každý jeden, kto si pôjde robiť vodičák, zaplatí túto blbosť. A kvalita, ak existuje niečo také ako kvalita vydaných vodičákov, sa na základe tohto nemá prečo zvýšiť, lebo ak by sme chceli zvýšiť kvalitu vydaných vodičákov, to znamená, že by bolo prísnejšie posudzované, na základe čoho niekto vodičák získa, tak by sme museli sprísniť skúšky, na základe ktorých dostávame vodičák, lebo ak existuje teda teória, téza, že po slovenských cestách jazdia ľudia, ktorí by nemali mať vodičák, stačí prejsť z Ružinova do Lamača ráno a zistíme, že to tak je, tak potom buď sa niečo muselo stať pri vynucovaní pravidiel cestnej premávky, alebo sa niečo muselo stať pri tom, ako ľudia tie vodičáky dostávajú, že niekto naozaj nechodil na príslušnú teóriu, najazdil medzi kužeľmi dva dni a potom niekto doniesol fľašku nejakému príslušníkovi Policajného zboru, ktorého posadil na tú zadnú sedačku do toho skúšobného auta, ten v zásade nič nevidel, nepočul nič, blinkre nevyhodil, a podpísal a opečiatkoval to. To sa mohlo stať. Ak je toto problém, riešme tento problém. Ale to, čo sa rieši v tom článku VIII, toto nevyrieši. A ja neviem, či kolegovia zo strany SMER napríklad si boli vedomí v tom obrovskom zákone toho, že sa tam mení aj zákon o autoškolách, lebo však nie každý to číta celé. Aj mne už sa stalo, že sa v článku veľmi dlhého zákona niekde na konci skrývalo niečo, za čo by som nebol zahlasoval. Tak na to upozorňujem teraz. Vážení kolegovia zo strany SMER – sociálna demokracia, na poslednej schôdzi tohto parlamentu idete schváliť hlúposť v článku VIII tohto zákona, podľa ktorej každá autoškola bude povinne satelitne sledovať každé svoje auto, podľa ktorej každý žiak autoškoly sa bude musieť zapípať pri vstupe do učebne, odpípať pri výstupe z učebne, každá autoškola musí nakúpiť tie karty, musí nakúpiť mašiny ktoré vyrábajú tie karty, označujú tie karty, musí nakúpiť tie čítačky, musí nakúpiť softvér, ktorý bude sledovať to auto. A kvalita vodičákov na Slovensku sa tým nijako nezlepší. S veľkou pravdepodobnosťou nejakému kamarátovi takto nahrávate kšeft. A ono to pred voľbami, sakra, nevyzerá dobre. Toto nie je balíček. Tak to odtiaľ vyškrtnite. A spravíte to tým, že zahlasujete za tento pozmeňovák, ktorý som práve podal. Odôvodnenie. Navrhuje sa vypustenie článku VIII z návrhu zákona, ktorý upravuje zákon č. 93/2005 Z. z. Vo vládnom návrhu sú v článku VIII obsiahnuté zmeny, ktoré poškodzujú podnikateľské prostredie a zakladajú pre podnikateľov v danom segmente nezmyselné a bezdôvodne obmedzujúce povinnosti. Ako príklad možno spomenúť obmedzenia vo vzťahu k zodpovedným zástupcom (nemožnosť pôsobiť vo viac ako jednej autoškole), obmedzenia vo vzťahu ku geografickej pôsobnosti jednotlivých autoškôl (Napríklad autoškola bude môcť mať zriadenú ďalšiu učebňu na zabezpečenie teoretickej výučby len v rámci okresu, v ktorom má sídlo alebo prevádzku.) a niektoré ďalšie obmedzenia, ktoré ako celok pôsobia deformačne a v trhovej ekonomike opodstatnenie. Najväčším problémom článku VIII je satelitné sledovanie účastníkov kurzov v autoškolách. Účastník kurzu aj inštruktor sa budú musieť prezentovať pri vstupe do učebne autoškoly a do vozidiel autoškoly. Prítomnosť (v učebni alebo na trenažéri, alebo vo vozidle, ako aj na trase cvičných vozidiel) bude sledovaná časovo a priestorovo. Informácie o prítomnosti budú evidované a archivované a budú prístupné vybranému okruhu subjektov. Všetky tieto povinnosti budú znamenať dodatočné náklady pre autoškoly, ktoré sa premietnu do cien kurzov, pričom efektivita takto vynaložených prostriedkov je prinajmenšom diskutabilná, keďže o kvalite uchádzača o získanie vodičského oprávnenia, jeho jazdných zručnostiach a teoretických vedomostiach sa rozhoduje pri skúškach za prítomnosti polície. Teda, pán minister, ak by ste boli od tej lásky a mohli vystúpiť v rozprave a povedať, na základe akých dát, výskumov, podozrení sa zavádzajú tieto zmeny pre autoškoly, tak by som to silno ocenil. A v prípade, že neexistujú dáta, výskumy, na základe ktorých musíme ísť satelitne každé jedno decko v autoškole, ocením, keď vo svojom vystúpení podporíte tento pozmeňovák. A keby vládni poslanci mohli zaň potom zahlasovať, všetkým by sa nám ohľadom autoškôl určite žilo lepšie. Ďakujem veľmi pekne.